
R A P O R T

asupra propunerii legislative pentru modificarea şi completarea Legii privind venitul minim garantat nr.416/2001
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii privind venitul minim garantat nr.416/2001, trimisă cu adresa nr. Pl.x 366 din 25 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1507/26.10.2005 - favorabil)

· Comisiei pentru administraţie publică, amenajarea teritoriului şi echilibru ecologic (nr.26/909/11.05.2006 - favorabil)

· Comisiei pentru buget, finanţe şi bănci (nr.307/18.05.2006 - negativ)

· Comisiei juridice, de disciplină şi imunităţi (nr.31/572/07.06.2006 - favorabil)

precum şi punctul de vedere al Guvernului (nr.149/13.01.2006 - negativ).

Propunerea legislativă are ca obiect de reglementare completarea cu două alineate noi a articolului 31 din Legea nr.416/2001 privind venitul minim garantat, în sensul obligării primarilor de a afişa lunar, la sediul primăriei, lista nominală a beneficiarilor de ajutor social, precum şi cuantumul acestuia pentru fiecare persoană în parte. De asemenea, propunerea legislativă instituie sancţionarea primarilor cu amendă în cazul nerespectării obligaţiei menţionate.
Comisia propune Plenului Camerei Deputaţilor respingerea iniţiativei legislative din următoarele considerente:

a) nerespectarea normelor de tehnică legislativă referitoare la evitarea paralelismului legislativ, întrucât dispoziţia privind obligaţia primarilor de a afişa lista nominală a beneficiarilor este deja reglementată în Legea nr.115/2006 pentru modificarea şi completarea Legii nr.416/2001 privind venitul minim garantat;

b) referitor la sancţionarea primarilor, precizăm că, în conformitate cu dispoziţiile art.3 din Ordonanţa Guvernului nr.2/2001 privind regimul juridic al contravenţiilor, cu modificările şi completările ulterioare, actele normative prin care se stabilesc contravenţii trebuie să cuprindă descrierea faptei ce constituie contravenţie şi sancţiunea ce urmează să se aplice pentru aceasta, în cazul sancţiunii cu amendă fiind obligatorie stabilirea limitei minime şi maxime a acesteia, sau, după caz, cote procentuale pentru anumite valori. Or, în proiectul propunerii legislative nu s-au făcut aceste menţiuni, ceea ce contravine normelor legislative în domeniu.
c) de asemenea, în propunerea legislativă nu se prevede cine constată contravenţia şi nici care este procedura legală pentru constatarea/aplicarea sancţiunii, contestarea măsurii adoptate, soluţionarea contestaţiei etc.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Ionel Dănilă – Secretar de Stat, Ministerul Muncii, Solidarităţii Sociale şi Familiei.
b) invitaţi: d-na Mihaela Grecu – director, d-na Cecilia Sebe – expert şi d-na Adriana Nedu – expert, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 18 aprilie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 13 iunie 2006, Comisia propune respingerea iniţiativei legislative.

Stelian DUŢU

